'n Leser vertel: Ons het 'n klein sake-onderneming op die platteland. Een van ons gereelde kliënte kom 'n paar dae gelede redelik bleek daar ingestap en ons spot hom oor die grendeltyd saam met sy vrou hom so uitgeput laat lyk.
Hy sê nee, dis nie dit nie! Hy kom nou vanaf 'n Indiërwinkel waarvan hy gehoor het hy sigarette te koop kan kry. Hy sê 'n vriend wat net so desperaat vir rook was het hom aanbeveel om soontoe te gaan.
Hy kom toe daar maar die Indiër-eienaar sê sy voorraad is uit, hou nooit lank nie, maar sy volgende vrag is oppad en amper daar; hy moet glo net bietjie wag.
Die man gaan sit toe in sy motor buite en wag terwyl hy wonder wat op aarde vang hy nou aan want sy hele selfbeeld is daarmee heen – nog nooit het hy so eenvoudig en afhanklik gevoel nie!
Hy het nie lank in sy motor gesit nie toe daar 'n polisiemotor langs hom stilhou. Hy skrik hom byna van sy sitplek af want die spul is seker gekontak om hom nou te kom arresteer. Maar nee, die drie poliesmanne maak die kattebak oop en haal 'n yslike groot sak uit wat hulle aldrie saam optel en binne die winkel indra. Na 'n rukkie kom hulle weer uit, klim in die polisiemotor en ry weg.
Na nog 'n klein rukkie kom die Indiër-eienaar uitgestap en sê hy kan maar binne kom, die voorraad het gekom. Die man stap in en sowaar, daar is 'n hele vrag sigarette op die toonbank uitgegooi uit die sak wat die polisiemanne ingedra het!
Nodeloos om te sê dat die goedkoopste pakkie sigarette hom R80 uit die sak gejaag het want ons kan raai wie moet nou almal in die winste deel...